text: Valeo decideix mantenir la planta de Martorelles
  L'empresa retira la mesura de traslladar la planta a Saragossa en una mediació amb els treballadors que ha tingut lloc al Tribunal Laboral
  15.10.2015 20:11
  L'empresa francesa Valeo s'ha fet enrere i finalment ha decidit no traslladar la planta de Martorelles a Saragossa, una mesura que suposava el tancament de la fàbrica del Vallès Oriental i que afectava els 214 empleats que integren la plantilla.
  El president del comitè d'empresa, Manuel Zamora, ha explicat en declaracions telefòniques a l'ACN que la companyia ha retirat la mesura en una mediació amb els sindicats que s'ha celebrat avui al Tribunal Laboral. La companyia ha citat els treballadors a una reunió demà per donar més detalls de la decisió.
  La previsió inicial era moure de lloc de treball els primers 25 treballadors el dia 9 de novembre i anar fent el trasllat de manera progressiva fins al febrer o març del 2016, quan la planta havia de tancar de forma definitiva.